Memoir Clement Duval - Api Kemarahan Anarkis Pulau Buangan Hasil Terjemahan Afiq Rostam Oleh: Syed Ahmad Fathi Email: P ulang sahaja dari Pesta Buku Antarabangsa Kuala Lumpur (PBAKL) 2022, buku pertama yang saya pilih untuk baca adalah buku yang bertajuk Api Kemarahan: Anarkis Pulau Buangan yang merupakan memoir Clement Duval. Tajuk asalnya adalah Outrage: An Anarchist Memoir of the Penal Colony yang pertama kali diterbitkan pada tahun 1929. Memoir Duval ini telah diterjemahkan oleh Afiq Rostam dan diterbitkan oleh Cukong Press pada bulan Mei 2022.1 Setelah membaca hampir 30 mukasurat, saya merasakan bahawa keputusan saya untuk membaca buku ini adalah keputusan yang tepat, buku ini dipenuhi semangat dan api kemarahan bagi melawan kezaliman, dan hasil tangan Afiq Rostam dalam menterjemahkannya berkesan dalam memastikan api ini kekal menyala dalam bahasa ibunda kita, Bahasa Melayu. Memoir ini dimulakan dengan suasana perbicaraan mahkamah yang huru-hara. Duval yang lantang menjawab semua tuduhan-tuduhan yang dilemparkan ke atasnya menyebabkan para khalayak berapi semangatnya, hal ini sangat ditakuti hakim yang akhirnya menyuruhnya diam dan mengeluarkan hadirin dari mahkamah. Duval dijatuhkan hukuman mati. Duval sejak dari muda telah dihantar berperang untuk keagungan empayar. Baginya peperangan ini adalah penindasan keatasnya. Tubuhnya dijadikan perisai untuk mempertahankan hak dan keistimewaan tuannya (orang-orang kaya). (13) Dia juga melihat bagaimana pekerja ditindas bekerja sehingga mati dalam masa yang sama orang kaya pemilik perniagaan sibuk berjudi dengan untung yang dihasilkan pekerja. Dia melihat bagaimana anak-anak gadis diperlakukan dengan hina dan tiada harga. Duval menerima idea Proudhon (Pierre-Joseph Proudhon 1809-1865) bahawa pemilikan harta adalah pencurian. (15) Duval melihat bagaimana askar-askar dan polis bebas membunuh manusia di serata dunia. Mereka tidak dikenakan hukuman undang-undang tetapi diberi pingat dan pangkat. (14) Baginya ini adalah satu bentuk kezaliman, kezaliman ini disokong oleh undang-undang, hakim bersubahat dalam melindungi kezaliman ini begitu juga para pegawai, polis, dan askar. (17) Diatas semua kezaliman
dan kekejaman ini, bagi Duval, jenayah yang dilakukan oleh orang miskin yang merompak orang kaya bukanlah jenayah sebaliknya aksi adil manusia untuk mendapatkan hak mereka semula. Menurut Duval, ketika masyarakat enggan memberikan hak manusia yang sepatutnya, dia harus merebutnya dengan apa cara sekali pun. (16) Duit bagi Duval adalah tulang belakang dalam peperangan untuk melawan kezaliman, ia diperlukan meskipun dengan cara rompakan untuk menjayakan revolusi. (16) Duval bernasib baik, hukumannya diringankan dan dia dihantar ke pulau buangan di Guiana Perancis. Di pulau buangan inilah Duval menulis tentang pengalamannya, tentang kekejaman, tentang bagaimana semangatnya yang tak pernah pudar untuk melarikan diri dan merampas semula kebebasannya, tentang pengkhianatan, dan juga perihal persahabatannya bersama komrad- komradnya. Seperti gulag di Siberia yang menjadi universiti kepada para revolusioner yang menatijahkan kepada tercetusnya revolusi Bolshevik di Rusia, saya kira begitulah juga yang berlaku di pulau buangan di Guiana Perancis yang terdiri dari 3 gugusan pulau iaitu Pulau Devil, Pulau Royal dan Pulau Saint-Joseph. Di sini, Duval sentiasa berusaha menyebarkan idea anarkis beliau termasuk kepada pegawai-pegawai penjara. (18) Duval merupakan banduan yang sentiasa disegani oleh kawan dan lawan. Baginya tiada yang lebih penting dari kebenaran dan kesetiaan kepada perjuangan. Duval sangat membenci pengkhianat dan pembelot, dia akan sentiasa membantu rakan-rakannya untuk melarikan diri walaupun kadangkala dia tahu perkara itu sukar dilakukan. Walaupun dia merupakan banduan, Duval sentiasa melawan sehingga para pengawal tahu bahawa Duval hanya akan buat kerja yang tidak bertentangan dengan prinsipnya. Dia tidak akan makan dengan paksaan dan rela dikurung dan diseksa dari membuat perkara yang berlawanan dengan prinsipnya. Bagi Duval dia lebih bebas dari pegawai-pegawai penjara. (32) Disebabkan sikap melawan Duval dan teman-temannya ini, pengawal yang baik dan dihormati banduan akan lebih mudah melakukan urusan berbanding pengawal yang jahat dan kejam. (50) Para pengawal cuba melaga-lagakan banduan, kerana apabila mereka saling tidak mempercayai satu sama lain, saling khianat mengkhianati, mereka lebih mudah ditadbir. Tetapi para pengawal tidak faham akan sikap Duval yang suka menolong banduan lain, mengapa Duval membantu pembunuh dan penjenayah yang menjadi banduan ini. Jawapan Duval mirip dengan pegangan yang saya tulis dalam buku terbaru saya Lalang di Lautan Ideologi dalam bab "Jenayah: Antara Sejarah dan Fitrah".2 Bagi Duval, pembunuh itu membunuh pasti melakukan jenayah kerana keadaan memaksanya, ada faktor persekitaran yang mempengaruhi tindakan mereka. Tidak menafikan kadangkala mereka khilaf, namun selalunya para banduan itu baik dan bermaruah, mereka ditahan kerana "dosa masyarakat". Sistem masyarakat yang tidak menyebelahi mereka menyebabkan mereka menjadi orang yang jahat. (74-75) Perkara ini boleh kita lihat dengan lebih dekat dalam watak Girier, yang merupakan komrad rapat Duval yang namanya sering disebut dalam memoir ini. Girier lahir dalam keluarga yang susah. Pada umur 13 tahun dia mengambil keputusan meninggalkan rumahnya.3 Sejak itu hidupnya masuk keluar penjara dan akhirnya dia mati selepas di seksa di dalam penjara. Duval dalam memoirnya begitu sedih mengenangkan bahawa dia tidak berjaya menyelamatkan temannya itu. (127) Bagi saya memoir ini sangat seronok dibaca. Saya tidak pasti hal ini disebabkan ayat asal atau ayat yang telah diterjemahkan oleh Afiq Rostam kerana saya tidak membaca naskah asal. Perasaan seronok ini bagi saya adalah kerana gaya fikir dan gaya komunikasi Duval, yang sentiasa melawan dalam masa yang sama berfikir dalam ruang yang logik dan praktikal. Duval juga menonjolkan sikapnya yang suka pada ilmu, sebagai contoh dia sentiasa berasa seronok jika dapat bersembang
dengan orang yang banyak membaca. (86) Jawapan-jawapan melawan Duval juga memberi pembaca satu kepuasan, apabila para penyiksa dan penguasa ini seolah-olah dipermainkan dengan jawapan Duval yang kelakar dan berani. (118) Jadi apa yang kita dapat dari membaca memoir Duval ini? Adakah kita perlu menjadi anarkis? Adakah kita perlu menjadi penjenayah dan beramai-ramai masuk ke dalam penjara? Tidak. Bagi saya secara peribadi, dari Duval saya dapat fahami bahawa kita perlu sentiasa marah apabila adanya kezaliman dan ketidakadilan. Sentiasa mencintai kebebasan dan berani merebut hak kita. Jika kita ditekan, kita perlu sentiasa melawan. Musuh boleh memenjarakan kita tetapi jiwa kita akan tetap bebas. Musuh boleh membunuh kita tetapi mereka sesekali tidak dapat membuat kita tunduk terhadap prinsip yang bertentangan dengan prinsip kita. Nota: Bagi memudahkan rujukan, setiap isi yang disentuh dan dihuraikan dalam penulisan ini disertakan dengan nombor mukasurat dalam kurungan dari naskah buku asal. Versi yang dirujuk adalah buku yang bertajuk Api Kemarahan Anarkis Pulau Buangan. Terjemahan oleh Afiq Rostam. Terbitan Cukong Press, Mei 2022. Rujukan: 1. Clement Duval. Api Kemarahan Anarkis Pulau Buangan. Terjemahan oleh Afiq Rostam. Terbitan Cukong Press, Mei 2022. ISBN No. 978-967-16110-5-0 Tajuk asal: Outrage: An Anarchist Memoir of the Penal Colony (1929). 2. Syed Ahmad Fathi. Lalang di Lautan Ideologi. Cukong Press, 2022. Mukasurat 300. 3. Nick Heath. Girier, Anthelme, 1869-1898. Pautan sumber: anthelme-1869-1898